Informatīvais ziņojums

par 2014. gada 26. maija Eiropas Savienības Konkurētspējas ministru padomē izskatāmajiem Izglītības un zinātnes ministrijas kompetences jautājumiem

## 2014. gada 26. maijā Briselē (Beļģijā) notiks ES Konkurētspējas ministru padome. Plānots, ka padomes sadaļā “Pētniecība un kosmoss” tiks izskatīti sekojoši jautājumi, kas ir Izglītības un zinātnes ministrijas kompetencē:

*1. Padomes secinājumi “Pretim kopējai ES-EKA vīzijai par kosmosa konkurētspējas veicināšanu”, Padomes secinājumu apstiprināšana;*

*2. Padomes secinājumi „ESFRI ceļa kartes ieviešana”, Padomes secinājumu apstiprināšana;*

*3. Eiropas – Vidusjūras pētniecības un inovācijas atjaunotā partnerība. Politiskā debate.*

**1. Padomes secinājumi “Pretim kopējai ES-EKA vīzijai par kosmosa konkurētspējas veicināšanu”**

Padomes secinājumu projekts izstrādāts, pamatojoties uz 2013. gada 18. februārī ES Konkurētspējas ministru padomē apstiprinātajiem Padomes secinājumiem “Nepieciešamo attiecību izveide starp ES un Eiropas Kosmosa aģentūru”, kur Eiropas Komisijai tika dots uzdevums izstrādāt scenārijus Eiropas Savienības un Eiropas Kosmosa aģentūras (turpmāk - EKA) attiecību attīstībai. Kā arī pamatojoties uz Eiropas Komisijas progresa ziņojumu, kurš apstiprināts 2014. gada 6. februārī, un kurā analizēti četri iespējamie ES un EKA attiecību attīstības scenāriji.

EKA–ES attiecību attīstības scenāriji:

1. Bez izmaiņām;
2. 2004. gadā noslēgtā ES un EKA Ietvara līguma revīzija un uzlabota sadarbība;
3. EKA paliek neatkarīga organizācija, bet tiek radīta jauna struktūra tās iekšienē, kas nodarbojas ar ES specifiskajām programmām;
4. EKA transformācija, kā ES aģentūrai saglabājot sekmīgās starpvaldību sadarbības iezīmes.

Par labāko no izmaksu un efektivitātes skatupunkta Eiropas Komisija uzskata trešo scenāriju, kas paredz jaunas ES struktūrvienības (*the EU Chamber*) izveidi EKA iekšienē, kas nodarbotos ar ES finansētajām programmām saskaņā ar ES finanšu regulu un likumiem. Šī jaunā struktūrvienība būtu pilnībā atbildīga ES. ES struktūrvienības uzdevums būs ieviest ES kosmosa programmas, piesaistot EKA tehnisko ekspertīzi projektu izvērtēšanā.

Padomes secinājumi atzīst esošos ES sasniegumus, attīstot kosmosa pamata programmas *Galileo*, EGNOS un *Copernicus*, un uzsver, ka kosmosa sistēmai ir būtisks potenciāls, lai radītu pamatu inovāciju attīstībai, gudrai un iekļaujošai izaugsmei, darba vietu radīšanai un industriālai konkurētspējai.

Padomes secinājumi uzsver atbilstošu, ilgtspējīgu un caurspīdīgu attiecību ar EKA izveidošanas nozīmīgumu, lai maksimizētu Eiropas investīciju ietekmi kosmosa jomā. Tādējādi nepieciešams veikt turpmākus soļus, lai uzlabotu ES un EKA attiecības, un Padome apliecina, ka gūtās mācības no kosmosa pamata programmām nodrošinās labu pamatu šādam attiecībām.

Padomes secinājumi aicina Eiropas Komisiju, sadarbojoties ar EKA ģenerāldirektoru, veikt ietekmes izvērtējumu par Eiropas Komisijas izstrādāto otro un trešo scenāriju – uzlabotu sadarbību pārskatīta 2004. gadā noslēgtā Ietvara līguma ietvaros un par jaunas struktūras izveidi EKA iekšienē, kamēr EKA paliek kā neatkarīga organizācija; jaunās struktūrvienības uzdevums būtu nodarboties ar ES specifiskajām programmām. Ietekmes izvērtējumā ir jāiekļauj programmu īstenošanas analīze, specifiskās institucionālās vajadzības, finanšu, iepirkuma, administratīvie un tiesiskie aspekti, lai identificētu pragmatiskus risinājumus, izmantotu esošus un elastīgus tiesiskos mehānismus.

**Latvijas pozīcija:**

Latvija kopumā atbalsta Padomes secinājumu pieņemšanu, jo ES ir kompetence kosmosa politikas jomā, un ir nepieciešams noteikt tālākos soļus, kādi veicami pēc Eiropas Komisijas progresa ziņojumā analizētajiem scenārijiem attiecībās ar EKA, tajā skaitā analizējot arī iespējas uzlabot sadarbību ar EKA, nemainot 2004.gadā noslēgto Ietvara līgumu.

Latvija uzskata, ka Eiropas kosmosa politikai ir jābūt daudz ciešāk integrētai ar industriālo politiku, fokusējoties uz kosmosa tehnoloģijām, pakalpojumiem un pielietojumiem

Eiropas konkurētspējas un reģionu attīstības kontekstā mazo un vidējo uzņēmumu līdzdalība ir ļoti būtiska, tādejādi arī veicinot līdzvērtīgas iespējas visām dalībvalstīm.

Latvija uzskata, ka ir svarīgi, lai Eiropas kosmosa politika sniedz ieguldījumu citu Eiropas sektorpolitiku attīstībā, tādēļ atbalsta uzsvaru uz nepieciešamību izstrādāt kopēju ES ilgtermiņa stratēģiju kosmosa jomā, sadarbībā ar EKA.

**2.** **Padomes secinājumi „ESFRI ceļa kartes ieviešana”**

2001. gadā ES Padome ierosināja Eiropas Komisijai, iesaistot dalībvalstis, kandidātvalstis un asociētās valstis, identificēt, kas ir nepieciešams, lai izveidotu pētniecības infrastruktūru politiku Eiropā. 2002. gadā tika izveidots Eiropas Pētniecības infrastruktūru stratēģijas forums (*European Strategy Forum on Research Infrastructures* (ESFRI)) un tā pirmā sanāksme notika 2002. gada 25. aprīlī Briselē.

2012. gadā Padome uzsvēra nepieciešamību pēc atjaunota ESFRI mandāta, kas risina esošās problēmas un nodrošina jau esošo ESFRI projektu īstenošanu. Īstenojamie ESFRI projekti ir iekļauti t.s. ESFRI ceļa kartē pēc visaptveroša novērtējuma un prioritarizēšanas. ESFRI ceļa karte identificē jaunas pētniecības infrastruktūras, kam ir visas Eiropas mēroga intereses, kas var nodrošināt ilgtermiņa vajadzības pētniecībā, aptver visas zinātņu nozares un kuru atrašanās vietai nav izšķiroša nozīme. ESFRI ceļa kartes nākošā papildināšana notiks 2015.-2016. gadā. 2014.gadā ESFRI publicēja ziņojumu par ESFRI īstenojamo projektu atbalsta prioritarizēšanu.

Padomes secinājumos Grieķijas prezidentūra norāda, ka ESFRI ieguldījums ir daļa no Eiropas Pētniecības telpas un Inovāciju Savienības mērķu īstenošanas. ESFRI ir identificējis trīs projektus no ESFRI ceļa kartes (Eiropas Novērošanas sistēma (EPOS), Eiropas Dzīvības zinātnes infrastruktūra bioloģiskajai informācijai (ELIXIR) un Eiropas Neitronu atskaldīšanas centrs (ESS)) kā prioritārus, jo tie paplašina zinātnes robežas, ir stratēģiski nozīmīgi un ir gatavi sākt darboties nekavējoties.

ESFRI ir identificējis vēl deviņus projektus, kuri varētu būt sasnieguši īstenošanas fāzi līdz 2015.-2016. gadam. Šie 9 projekti ir: Eiropas Laboratoriju infrastruktūra karbona dioksīda uztveršanai un glabāšanai (ECCSEL), Nākamās paaudzes izkliedes radaru sistēma (EISCAT-3D), Eiropas Daudzdisciplināra jūras dzelmes un ūdens observatorija (EMSO), Biobankas un biomolekulāro resursu pētniecības infrastruktūra (BBMRI), Ekstrēmās Gaismas infrastruktūra (ELI), Čerenkova Teleskops (CTA), Square Kilometre Array (SKA), Vienotā Valodas resursu un tehnoloģiju infrastruktūra (CLARIN), Digitalā Pētniecības infrastruktūra mākslas un humanitārajām nozarēs (DARIAH).

ESFRI ir sniedzis analīzi par nepieciešamību atbalstīt trīs jau gandrīz īstenotus projektus, kas ir ilgtspējīgi un aptver visu Eiropu, var sniegt integrētus pakalpojumus un līdz ar to dod lielāku pētniecisku ietekmi biomedicīnā un vides pētniecībā: Eiropas Sociālo datu arhīvu padome (CESSDA), Pētījums par veselību, novecošanos un pensionēšanos Eiropā (SHARE), Eiropas Sociālais pētījums (ESS ERIC).

Dalībvalstīm būtu jāfokusējas uz savā rīcībā esošajiem nacionālajiem resursiem attiecībā uz prioritārajiem projektiem, kuros katra valsts piedalās. Dalībvalstis tiek aicinātas ieguldīt ESFRI projektos, izmantojot arī ES struktūrfondus, kā arī iekļaut pētniecības infrastruktūras savās Viedo specializāciju pētniecības un inovācijas stratēģijās.

Eiropas Komisija pētniecības un inovāciju programmas Horizonts 2020 ietvaros tiek lūgta 3 prioritārajiem projektiem papildināt dalībvalstu finanšu ieguldījumus ar vienreizēju finansiālu ieguldījumu un finansiāli atbalstīt citus projektus, kurus identificējis ESFRI.

**Latvijas pozīcija:**

Latvija kopumā atbalstaPadomes secinājumus par ESFRI ceļa kartes īstenošanu.

Latvijai ir svarīgi, ka Padomes secinājumi parāda maksimāli atvērtu pieeju prioritāro projektu finansēšanai.

Latvija atzīst, ka Eiropas līmeņa sadarbība pētniecības infrastruktūru izveidē ir ļoti svarīgs instruments, kas veicina Eiropas zinātnes globālo konkurētspēju, piesaista izcilus zinātniekus, individuālus pētniekus un pētnieku grupas. Vienlaikus pētniecības un tehnoloģiju pārneses infrastruktūras ir nozīmīgs Eiropas reģionu konkurētspējas un izaugsmes dzinulis, tajā skaitā piesaistot jaunos zinātniekus un stimulējot produktīvu sadarbību ar industriju un ekonomikas sektoriem.

Latvija uzskata, ka ir svarīgi maksimāli veicināt sinerģiju starp programmas Horizonts 2020 un ES struktūrfondu ieguldījumiem, tāpēc ir svarīgi, lai pētniecības infrastruktūras atrastos izvietotas vienmērīgi visā ES, ievērojot līdzsvarotas reģionālās attīstības principu.

**3.** **Politiskā debate par Eiropas – Vidusjūras pētniecības un inovācijas atjaunoto partnerību**

Eiropas Komisija un Vidusjūras reģiona valstis ir nākušas klajā ar jaunu iniciatīvu, balstoties uz Līguma par Eiropas Savienības darbību 185. pantu, kas nosaka, ka atsevišķas dalībvalstis var veidot programmas pētniecībā. Pēc 185. panta iniciatīvas piemēra par Baltijas jūras pētniecības programmu BONUS, kurā sekmīgi tiek īstenoti daudzi pētniecības un inovāciju projekti un kuros sadarbojas Baltijas jūras reģiona valstis, ieskaitot Norvēģiju un Krieviju, līdzīgas iniciatīvas tiek plānotas arī Vidusjūras reģionā, kā arī Donavas upes baseinā, un ar perspektīvu arī citos reģionos Eiropā.

Kā nākamā 185. panta iniciatīva tiek plānota Eiropas – Vidusjūras pētniecības un inovācijas partnerība PRIMA. Tajā plāno iesaistīties tādas Vidusjūras baseina ES dalībvalstis kā Francija, Itālija, Grieķija, Kipra, Spānija, Malta, kā arī Turcija un Āfrikas valstis.

Latvija atbalsta PRIMA iniciatīvu un uzskata, ka tās veidošanā lielā mērā var izmantot pieredzi, kuru dalībvalstis ieguva, izstrādājot Padomes lēmumu par BONUS, kā arī aizgūt labo praksi par BONUS programmas darbību. Latvija uzsver BONUS programmas starpdisciplināro un pārrobežu sadarbības raksturu, un ka tā dod ieguldījumu gan tās dalībvalstu zinātniskajā ekselencē, gan tautsaimniecības attīstībā.

Ņemot vērā BONUS pieredzi, Latvija uzskata, ka veiksmīgai programmas izveidei būtiski ir ne vien precīzi un pamatoti definēt PRIMA mērķus un uzdevumus, bet arī reālistiski noteikt izstrādes un darbības laika grafiku, kas ļoti palīdzēs darbā ar tiesību aktu sagatavošanu un pieņemšanu un programmas uzsākšanu.

Latvija uzskata, ka ir maksimāli jāizmanto sadarbības potenciāls ar valstīm, kuras nav ES dalībvalstis, bet ir nozīmīgas ES partneres dienvidos un Austrumu partnerības kontekstā. Latvija uzskata, ka šī sadarbība paver ne tikai pētnieciskā potenciāla iespējas, bet arī iespējas veicināt politisko un ekonomisko sadarbību.

Attiecībā uz PRIMA programmas zinātniskās ekselences kritēriju Horizonts 2020 un Eiropas mērķu kontekstā Latvija uzskata, ka, protams, ir svarīgi izvirzīt šo principu kā horizontālo, tomēr aicina paturēt prātā arī iekļaušanās un ekonomiskās sadarbības mērķus un to sekmēšanu.

Latvijas delegācijas sastāvs ES Konkurētspējas ministru padomes sadaļai „Pētniecība un kosmoss”:

Delegācijas vadītājs: **Ina Druviete**, izglītības un zinātnes ministre.

Delegācijas dalībnieki: **Andis Geižāns**, Izglītības un zinātnes ministrijas parlamentārais sekretārs;

 **Juris Štālmeistars**, Pastāvīgā pārstāvja Eiropas Savienībā vietnieks, vēstnieks;

 **Lauma Sīka,** Izglītības un zinātnes ministrijas nozares padomniece (pētniecība un kosmoss).

Izglītības un zinātnes ministres vietā

Labklājības ministrs U.Augulis

Vīza:

Valsts sekretāre S.Liepiņa

16.05.2014. 16:44

1437

Izglītības un zinātnes ministrijas

Politikas iniciatīvu un attīstības departamenta

vecākā eksperte

B.Beinaroviča

67047803, baiba.beinarovica@izm.gov.lv